# «Σύγχρονες όψεις και προκλήσεις του Κυπριακού Ζητήματος»

Είναι ιδιαίτερη τιμή και χαρά να απευθύνω χαιρετισμό στη σημερινή κοινή εκδήλωση του **Δικηγορικού Συλλόγου Αθηνών** και της **Ομοσπονδίας Κυπριακών Οργανώσεων Ελλάδας** (Ο.Κ.Ο.Ε.), για το διαρκώς επίκαιρο κυπριακό ζήτημα.

Με το κυπριακό έχουμε υπαρξιακή, βιωματική σχέση. Πρώτα πρώτα μας ενώνουν οι κοινές ρίζες. «*Ἑλληνικόν, ἐὸν* ***ὅμαιμόν*** *τε καὶ* ***ὁμόγλωσσον****, καὶ θεῶν ἱδρύματά τε κοινὰ καὶ θυσίαι ἤθεά τε* ***ὁμότροπα***» με τα λόγια του Ησίοδου (Ἱστορίαι , 8.144.2).

Έπειτα οι κοινοί αγώνες στη μακρά ιστορική πορεία για το «**αυτεξούσιον**» ενός έθνους, που βασανίστηκε από ντόπιους και ξένους τυράννους.

Τέλος, η ταύτιση με τον σύγχρονο αγώνα του κυπριακού λαού πρώτα απέναντι στον Άγγλο δυνάστη, έπειτα απέναντι στον Τούρκο εισβολέα.

Δυστυχώς, οι **υπονομευτικές ενέργειες της Χούντας,** με τις ευλογίες του ξένου παράγοντα, λειτούργησαν ως κερκόπορτα του τουρκικού επεκτατισμού και οδήγησαν στην εξόφθαλμη και διαρκή παραβίαση του διεθνούς δικαίου, με την *de facto* διχοτόμηση του μαρτυρικού νησιού.

Οι **νομικές διαστάσεις** του ζητήματος πολλές και γνωστές. Σταχυολογώ τις πλέον σημαντικές εξ επόψεως συνεπειών:

*Πρώτον*, η **συνεχιζόμενη παραβίαση της διεθνούς νομιμότητας**, με την παράνομη κατοχή του βόρειου τμήματος του νησίου και την διατήρηση τουρκικών στρατευμάτων, την οποία το Συμβούλιο Ασφαλείας του Οργανισμού Ηνωμένων Εθνών έχει καταδικάσει ευθέως με τα γνωστά ψηφίσματα 360/1974, 541/1983 και 550/1984 καλώντας όλα τα κράτη-μέλη του ΟΗΕ να μην αναγνωρίσουν το ψευδο-κράτος.

*Δεύτερον*, το ζήτημα των **αγνοουμένων**. Πάνω από 1.500 Ελληνοκύπριοι στρατιώτες και πολίτες, «εξαφανίστηκαν» μετά από την τουρκική εισβολή χωρίς να έχουν δώσει σημεία ζωής και χωρίς να βρεθεί η σορός τους. Ήδη το ΕΔΔΑ κατέγνωσε την πολλαπλή και διαρκή παραβίαση της ΕΣΔΑ από την πλευρά της Τουρκίας στις αποφάσεις **4η Διακρατική υπόθεση Κύπρος v. Τουρκία** (της 10ης Μαïου 2001) και **Βαρνάβα κ.λπ. εναντίον Τουρκίας** (της 10ης Ιανουαρίου 2008)**.** Συγκεκριμένα,η Τουρκία κρίθηκε ένοχη για παραβίαση των δικαιωμάτων των Ελληνοκυπρίων αγνοουμένων και των συγγενών τους, που προστατεύονται από τα άρθρα 2 (δικαίωμα στη ζωή), 3 (Απαγόρευση των βασανιστηρίων) και 5 (δικαίωμα στην προσωπική ελευθερία και ασφάλεια) της Ευρωπαϊκής Σύμβασης Ανθρωπίνων Δικαιωμάτων.

*Τρίτον*, ο **σφετερισμός των Ελληνοκυπριακών Περιουσιών**. Ως αποτέλεσμα της τουρκικής εισβολής του 1974, και της συνεχιζόμενης παράνομης κατοχής άνω του 1/3 (36.2%) της επικράτειας της Κύπρου από τα τουρκικά κατοχικά στρατεύματα, 170.000 Ελληνοκύπριοι, οι οποίοι πριν την εισβολή αποτελούσαν τα 2/3 του πληθυσμού στις κατεχόμενες περιοχές, αναγκάστηκαν να εγκαταλείψουν τις πατρογονικές τους εστίες. Σύμφωνα δε, με επίσημα στοιχεία του τμήματος Κτηματολογίου της Κυπριακής Δημοκρατίας, του έτους 1964, οι Ελληνοκύπριοι ήταν ιδιοκτήτες του 78% περίπου της ιδιωτικής γης στις περιοχές που σήμερα κατέχονται από τον τουρκικό στρατό, ενώ οι Τουρκοκύπριοι είχαν υπό την ιδιοκτησία τους το 21% περίπου της ιδιωτικής γης στις υπό τουρκική κατοχή περιοχές της Κυπριακής Δημοκρατίας.

Το Ευρωπαϊκό Δικαστήριο Ανθρωπίνων Δικαιωμάτων, στην ιστορική Απόφασή του της 18ης Δεκεμβρίου 1996 ***Τιτίνα Λοϊζίδου*** ***κατά Τουρκίας*** και στην 4η Διακρατική Προσφυγή της Κύπρου εναντίον της Τουρκίας της 10ης Μαΐου 2001, αναγνώρισε πλήρως τα περιουσιακά δικαιώματα των προσφύγων. Στην υπόθεση Λοϊζίδου, το Δικαστήριο διέταξε την Κυβέρνηση της Τουρκίας να αποζημιώσει την προσφεύγουσα για το χρονικό διάστημα που της αποστέρησε την περιουσία της και να δώσει πλήρη πρόσβαση, καθώς και να επιτρέψει την ειρηνική απόλαυση της περιουσίας της στην Κερύνεια.

Το δικαίωμα των εκτοπισμένων ιδιοκτητών στις περιουσίες τους, επαναβεβαιώθηκε στην απόφαση του Ευρωπαϊκού Δικαστηρίου Ανθρωπίνων Δικαιωμάτων (Δεκ. 2005) ***Μύρα Ξενίδη – Αρέστη κ. Τουρκίας***, και έκτοτε έχει επανειλημμένα επιβεβαιωθεί διαμορφώνοντας πάγια νομολογία του Δικαστηρίου υπέρ των νομίμων ελληνοκύπριων ιδιοκτητών, κατά της Τουρκίας.

Ενδιαφέρουσα εξέλιξη αποτελεί η απόφαση του ΔΕΚ ***Μελέτιος Αποστολίδης κατά Orams*** (υπόθ. C-420/2007, απόφ. της 28.04.2009) που δέχθηκε την εφαρμογή του Εφαρμογή Καν. 44/2001 και την υποχρεωτική αναγνώριση απόφασης κυπριακού δικαστηρίου για ακίνητο κείμενο στα κατεχόμενα της Κύπρου, παρά την αναστολή της εφαρμογής του κοινοτικού κεκτημένου στις περιοχές της Κυπριακής Δημοκρατίας, στις οποίες η κυπριακή κυβέρνηση δεν ασκεί αποτελεσματικό έλεγχο λόγω της τουρκικής εισβολής, βάσει του άρθρου 1 παρ. 1 του Πρωτοκόλλου αριθ. 10 για την Κύπρο.

*Τέταρτον*, το **Σχέδιο Ανάν,** το οποίο παρά την θετική στάση της διεθνούς κοινότητας, αντιμετωπίστηκε εύλογα από τον κυπριακό λαό ως ναρκοθέτηση του πολυετούς αγώνα του. Την στάση του λαού, όπως εκφράστηκε πρωτογενώς στο δημοψήφισμα, συμπυκνώνει η τότε δημόσια τοποθέτηση του Προέδρου **Τάσσου Παπαδόπουλου:** «*Παρέλαβα Κράτος διεθνώς αναγνωρισμένο. Δεν θα παραδώσω Κοινότητα χωρίς δικαίωμα λόγου διεθνώς και σε αναζήτηση κηδεμόνα*».

*Πέμπτον*, η **είσοδος της Κυπριακής Δημοκρατίας**, **ως ενιαίου κράτους** συμφώνως προς την διεθνή νομιμότητα, **στην Ευρωπαϊκή Ένωση** την 1η Μαΐου 2004. Η είσοδος της Κύπρου αποτέλεσε δικαίωση των θέσεων της ελληνικής πλευράς και αναβάθμισε τον διεθνή της ρόλο. Το κυπριακό πρόβλημα έγινε ευρωπαϊκό, και η αντιμετώπισή του σύμφωνα με τις αρχές του διεθνούς δικαίου είναι πλέον μονόδρομος για την Ε.Ε.

*Έκτον*, η **εκμετάλλευση της Κυπριακής ΑΟΖ**. Είναι γνωστό ότι το περίφημο Οικόπεδο 12, το θαλάσσιο οικόπεδο της ΑΟΖ της Κυπριακης Δημοκρατίας στο οποίο βρέθηκε το κοίτασμα «Αφροδίτη», και πιο πρόσφατα το Οικόπεδο 10, στο οποίο βρέθηκε το κοίτασμα «Δελφύνη», αναζωπύρωσε το διεθνές ενδιαφέρον για την εκμετάλλευση της κυπριακής ΑΟΖ. Στις 12 Δεκεμβρίου του 1988, η Κύπρος προχώρησε στην επικύρωση της Σύμβασης των Ηνωμένων Εθνών για το Δίκαιο της Θάλασσας, και ως γνωστόν οριοθέτησε τα θαλάσσια σύνορά της με την Αίγυπτο, με το Λίβανο και το Ισραήλ (σύμφωνα με τη διεθνώς αποδεκτή αρχή της μέσης γραμμής, τ.ε. της ίσης αποστάσεως από τις ακτές των χωρών). Ήδη γεωτρήσεις και έρευνες βρίσκονται σε εξέλιξη στην κυπριακή ΑΟΖ. Είναι προφανές ότι οι τουρκικές διεκδικήσεις στην κυπριακή ΑΟΖ (επί της οποίας η Κύπρος ασκεί κυριαρχικό δικαίωμα) δεν μπορούν να θεμελιωθούν ούτε στη συνθήκη για Δίκαιο της Θάλασσας (την οποία ως γνωστόν η Τουρκία δεν έχει κυρώσει), ούτε φυσικά *τη επικλήσει* της προστασίας των συμφερόντων των τουρκοκυπρίων (καθώς η Κύπρος ως μοναδική διεθνώς αναγνωρισμένη κρατική οντότητα, ενεργεί εξ ονόματος όλων των πολιτών της).

Δεν θέλω να επιμείνω άλλο σε νομικές πτυχές που είμαι βέβαιος ότι θα αναλύσουν διεξοδικώς και εμβριθώς οι εκλεκτοί ομιλητές. Κλείνοντας θέλω μόνο να πω ότι, όπως δείχνει και η σημερινή εκδήλωση, το δικηγορικό σώμα δεν είναι αποκομμένο από το έθνος και την κοινωνία. Είναι ζωντανό τμήμα της. Βρίσκεται στην πρώτη γραμμή των εθνικών και κοινωνικών αγώνων. Αφουγκράζεται τις αγωνίες, τις επιδιώξεις, και τα δίκαια εθνικά αιτήματα. Διατυπώνει δημόσιο λόγο, με την αναγκαία νομική τεκμηρίωση και με γνώμονα πάντοτε την κατίσχυση της διεθνούς δικαιοταξίας και του κράτους δικαίου.

Η αποτελεσματική δικαστική υπεράσπιση των **8 Τούρκων αξιωματικών** που ζήτησαν άσυλο στην Ελλάδα, όπως και η επιτυχής κινητοποίηση και παρέμβασή μας για την απελευθέρωση των **δύο Ελλήνων αξιωματικών**, που συνελήφθησαν από τις τουρκικές αρχές και παρέμειναν επί μήνες κρατούμενοι στις φυλακές της Αδριανούπολης στην Τουρκία, χωρίς την απαγγελία κατηγοριών κατά παράβαση της ΕΣΔΑ, αποδεικνύουν του λόγου το αληθές.

Η σημερινή εκδήλωση εγγράφεται στις δημόσιες δράσεις του ελληνικού δικηγορικού σώματος για την προστασία και κατίσχυση του της διεθνούς νομιμότητας, σε ένα ζέον εθνικό θέμα. Είμαι βέβαιος ότι από τη σημερινή συζήτηση θα προκύψουν χρήσιμα συμπεράσματα προς υποστήριξη της κοινής εθνικής μας προσπάθειας στο κυπριακό. Αποτελεί ελάχιστο χρέος μας απέναντι στην ιστορία και τους αγώνες του λαού μας. Κυρίως όμως απέναντι στις «*τόσες ψυχές, δοσμένες στις μυλόπετρες, σαν το σιτάρι*» … «*στην Κύπρο τη θαλασσοφίλητη*», όπως λέει ο μεγάλος μας ποιητής, **Γιώργος Σεφέρης**, που αγάπησε όσο λίγοι το μαρτυρικό νησί.